16.3.2023
ET
Euroopa Liidu Teataja
C 100/109
3.6.
Kavandatava direktiiviga laiendatakse kriminaalmenetluse aluseks olevate, ilma süüdimõistva otsuseta konfiskee­ rimist võimaldavate olukordade loetelu muudele juhtumitele, kus süüdimõistva kohtuotsuse langetamine ei ole võimalik tingituna objektiivsetest asjaoludest, mis on seotud kohtuliku puutumatuse, amnestia ja aegumisega.
Komitee tunnustab komisjoni jõupingutusi neile juhtumitele piirangute seadmisel, kuna neid võidakse kuritarvitada või kasutada ahistamise või tagakiusamise eesmärgil.
3.7.
Kõnealune direktiiv sisaldab uut konfiskeerimismeedet, millega võimaldatakse sellise vara konfiskeerimine, mis ei ole otseselt seotud direktiivis loetletud kuritegudega, kuid on kahtlus, et see vara on ebaseaduslik ja omandatud kuritegeliku tegevuse tulemusel.
Hoolimata sellest, et konfiskeerimisotsusele peab eelnema kohustuslik kohtumenetlus ja süüdistajal lasub tõendamiskoormis, et tõestada kõnealuse vara seotus kuritegeliku tegevusega, on vaja rohkem tagatisi, et välistada võimalikud kuritarvitused selle menetluse käigus.
Liikmesriikide kohtutes on kasutusel erinevad lähenemised, mis ulatuvad konfiskeerimisest tsiviilõiguse alusel kuni kriminaalõigusest lähtuva konfiskeerimiseni.
Kavandatav direktiiv peaks sisaldama standardeid kostja menetlusõiguste ja -tagatiste kohta ning tagama kohtunikele ja prokuröridele asjakohase koolituse kättesaadavuse.
3.8.
Kuna konfiskeerimisdirektiivis sisalduval sättel, mille kohaselt tuleks konfiskeeritud vara kasutada sotsiaalsetel eesmärkidel, on piiratud mõju, tuleks liikmesriike julgustada võtma asjakohaseid meetmeid, et tagada selle sätte tõhusus.
Komitee palub Euroopa Komisjonil olla oma püüdlustes ambitsioonikam, et muuta tõhusamaks konfiskeeritud vara kasutamine sotsiaalsetel eesmärkidel, ning kehtestada liikmesriikidele miinimummäär, kui suur osa konfiskeeritud varast tuleb taaskasutada sotsiaalsetel eesmärkidel.
Sotsiaalse ühtekuuluvuse jaoks on äärmiselt oluline, et kannatada saanud kogukonnad saaksid tekitatud kahju hüvitamiseks otsest abi ja saaksid kasu nendest kahjudest saadavast tulust.
Lisaks vajavad kogukonnad paremat toetust, et aidata suurendada nende vastupanuvõimet organiseeritud kuritegevusele.
Kodanikuühiskond tuleb kaasata konfiskeeritud vara haldamisse ja võõrandamisse.
3.9.
Nagu on märgitud ka konfiskeerimisdirektiivis, ei tohi konfiskeerimismeetmed mõjutada ohvrite õigust hüvitise saamisele.
Kavandatud direktiivis ei ole aga siiski endiselt tagatud ohvrite hüvitise prioriteetsus võlausaldajate nõuete rahuldamise järjekorras.
Samas ei kaitse kavandatud direktiiv ja muud ELi õigusaktid piisavalt kolmandate riikide kodanikke, kuna neis keskendutakse ELi kodanikele.
3.10.
Mõjuhinnangus juhitakse tähelepanu järgmistele puudustele: ei ole esitatud üksikasju kriminaaltulu jälitamise talituste rolli kohta ning vara jälitamiseks eraldatud inim-, finants- ja tehnilised ressursid ei ole piisavad.
Kavandatava direktiiviga reageeritakse nendele järeldustele ja nõutakse, et igas liikmesriigis loodaks vähemalt üks kriminaaltulu jälitamise talitus.
Heakskiitu väärib selgesõnaline kohustus kindlustada piisavad vahendid, et tagada kriminaaltulu jälitamise talituste töö tõhusus ja tulemuslikkus.
Selle kohustusega peaks siiski kaasnema riikliku tasandi kohustus korrapäraselt komisjonile saadud vahendite kasutamise kohta aru anda, et komisjon saaks hinnata, ega eri kriminaaltulu jälitamise talituste vahel ei esine killustatust ega tasakaalu puudust.
3.11.
Arestitud ja/või konfiskeeritud vara haldamisega seotud kulud võivad olla märkimisväärsed ja isegi ületada asjaomase vara väärtust.
Kavandatav direktiiv sisaldab pädevate asutuste kohustust hinnata kulusid enne arestimisotsuse tegemist.
Komitee kiidab selle meetme heaks kui tõhusa ja kasuliku vahendi, mille eesmärk on vähendada vajalikke kulusid ja suurendada maksimaalselt vara hilisemat väärtust.
3.12.
Enneaegse müügi mehhanismi võib kohaldada piiratud juhtudel, mis on nüüd direktiivis loetletud ja mis aitavad tõenäoliselt kaasa külmutatud varade tõhusamale haldamisele.
Hoolimata asjaolust, et see mehhanism on enamikus liikmesriikides kättesaadav, kasutatakse seda väikeses ulatuses ja väga erineval määral.
Tõenäoline on, et kavandatava direktiiviga muudetakse selle mehhanismi kasutamine tõhusamaks, kuna kehtestatakse ühtne määratlus ja tingimused, mille alusel seda mehhanismi tuleks kasutada.
3.13.
Leiti, et põhjaliku ja võrreldava statistika puudumine on oluline vajakajäämine vara tagasivõitmise süsteemi tõhustamisel.
Sellega seoses nõutakse kavandatavas direktiivis, et iga liikmesriik looks arestitud ja konfiskeeritud vara keskregistri, mis koguks kodeeritud teavet pädevatelt asutustelt kogu vara tagasivõitmise protsessi jooksul.
3.14.
Komitee leiab, et vara tagasivõitmist käsitlevate kõigi asjakohaste õigussätete koondamine ühte direktiivi on kooskõlas komisjoni õigusloome kvaliteedi ja tulemuslikkuse programmiga (REFIT) ning aitab asjaomastel ametiasutustel ja sidusrühmadel eeskirju paremini mõista ning parandada selliste meetmete rakendamist ja tõhusust, mille eesmärk on suurendada kuritegelikul teel saadud vara tagasivõitmise määra riiklikes jurisdiktsioonides.